b'\n_START_ARTICLE_\nLyduoki\xc5\xb3 pagrindin\xc4\x97 mokykla\n_START_SECTION_\nIstorija\n_START_PARAGRAPH_\nApie Lyduokiuose veikusi\xc4\x85 mokykl\xc4\x85 yra \xc5\xbeini\xc5\xb3, kad 1781 m. joje mok\xc4\x97si 15, 1782 m. \xe2\x80\x93 24 mokiniai (4 \xc5\xa1l\xc4\x97ktos, 8 miestie\xc4\x8diai ir 12 valstie\xc4\x8di\xc5\xb3), 1798 m. \xe2\x80\x93 6. Spaudos draudimo laikais atokesniuose apylink\xc4\x97s kaimuose k\xc5\xabr\xc4\x97si vadinamos daraktori\xc5\xb3 mokyklos._NEWLINE_Dabartin\xc4\x99 Lyduoki\xc5\xb3 mokykl\xc4\x85 1911 m. kovo m\xc4\x97n. \xc4\xafk\xc5\xabr\xc4\x97 grafas Kosakovskis. Prie mokyklos buvo ma\xc5\xbeas klojimas ir tvartelis. 1931 m. mokykla persik\xc4\x97l\xc4\x97 \xc4\xaf Lyduoki\xc5\xb3 dvaro r\xc5\xabmus. Senas medinis pastatas jau nebetiko, tapo avariniu. Dvaras iki 1934 m. priklaus\xc4\x97 valstybei, o 1934 m. j\xc4\xaf nupirko latvis in\xc5\xbeinierius Karolis Reisonas. Tais pa\xc4\x8diais metais prad\xc4\x97ta statyti dabartin\xc4\x97 m\xc5\xabrin\xc4\x97 mokykla, o i\xc5\xa1 dvaro patalp\xc5\xb3 mokykla perkelta \xc4\xaf Adolfo Motuzo privat\xc5\xb3 nam\xc4\x85. \xc5\xa0ia patalpa mokykla naudojosi dvejus metus. Mokyklos patalpos buvo medin\xc4\x97s, sporto aik\xc5\xa1tel\xc4\x97s nebuvo. I\xc5\xa1 viso tuo metu mokykloje mok\xc4\x97si apie 100 mokini\xc5\xb3. Mokykla tur\xc4\x97jo apie 4 ha \xc5\xbeem\xc4\x97s sklyp\xc4\x85._NEWLINE_1936 m. pastatyta nauja m\xc5\xabrin\xc4\x97 Lyduoki\xc5\xb3 mokykla. \xc4\xaerengta aik\xc5\xa1t\xc4\x97, kiemas, pastatytas pagalbinis \xc5\xabkinis pastatas. 1937 m. pradin\xc4\x97je mokykloje jau dirbo 5 mokytojai, buvo 4 klas\xc4\x97s, kuriose mok\xc4\x97si vir\xc5\xa1 100 mokini\xc5\xb3. 1944 m. \xc5\xa1alia pradin\xc4\x97s mokyklos \xc4\xafsisteig\xc4\x97 progimnazija._NEWLINE_1952 m. mokykla tapo vidurine, ta\xc4\x8diau d\xc4\x97l vaik\xc5\xb3 nedidelio skai\xc4\x8diaus perorganizuota \xc4\xaf a\xc5\xa1tuonmet\xc4\x99. 1981 metais pastatytas naujas mokyklos priestatas. 1986 m. mokykla pavadinta nepiln\xc4\x85ja vidurine, 1989 m. devynmete, o 1994 m. \xe2\x80\x93 pagrindine. 2005 m. mokykloje mok\xc4\x97si 92 mokiniai.'